Foto’s: Ramaphosa en koningin geselsPres. Cyril Ramaphosa besoek Koningin Elizabeth by Windsor-kasteel in die Verenigde Koninkryk (17 April 2018). Foto: Elmond Jiyane, GCIS Pres. Cyril Ramaphosa het vandeesweek met Brittanje se koningin Elizabeth vergader as deel van ŉ internasionale beleggingsveldtog waarmee die Suid-Afrikaanse regering aan die gang is. Ramaphosa het ná afloop van die ontmoeting gesê die koningin het tydens hul gesprek teruggedink aan haar verhouding met wyle oudpres. Nelson Mandela. “Sy het met liefde verwys na gesprekke wat sy met hom gevoer het. Sy het ook vir my twee briewe gegee wat hy vir haar geskryf het,” het Ramaphosa gesê. “Dit is wonderlike stukke memorabilia. So, ons het ŉ baie goeie gesprek gehad. Ons besoek hier het baie goed begin en oor die volgende paar dae sal ons voortgaan om die Suid-Afrika-storie te vertel om soveel moontlik beleggings vir ons land te verkry.” Ramaphosa het ook met die Britse eerste minister, Theresa May, vergader. Volgens die president het die gesprekke grootliks oor ekonomiese aspekte gehandel. “Ons het grootliks gefokus op die ekonomie en hoe die vennootskap tussen Suid-Afrika en die Verenigde Koninkryk verdiep kan word rakende ekonomiese kwessies [en] die ekonomiese groei wat ons probeer dryf,” het Ramaphosa gesê in oorsig van die vergadering. Hy het May ingelig oor Suid-Afrika se beleggingsveldtog wat daarop gemik is om geld deur middel van beleggings in die land in te vorder. Die veldtog poog om $100 miljard in buitelandse beleggings oor die volgende vyf jaar te trek. “[May] was heel entoesiasties hieroor en die VK wil graag ŉ manier of twee of drie vind hoe hulle ook ŉ rol kan speel om Suid-Afrika by te staan met hierdie beleggingsveldtog,” het Ramaphosa gesê. “Op ŉ manier sal dit ons ŉ groot hupstoot gee soos ons deur die wye wêreld reis om beleggers te probeer aanmoedig om na Suid-Afrika te kom.” Ramaphosa sal op 19 en 20 April die Statebond-leiersberaad bywoon, waarna die afvaardiging na nog lande sal reis as deel van die beleggingsveldtog. Trevor Manuel, voormalige minister van finansies, Mcebisi Jonas, voormalige adjunkminister van finansies, Phumzile Langeni, die uitvoerende voorsitter van die Afropulse-groep, en Jacko Maree, voorsitter van die Liberty-groep, vorm almal deel van die president se afvaardiging tydens die veldtog. Pres. Cyril Ramaphosa hou ŉ vergadering met die Britse eerste minister, Theresa May, in Londen (April 2018). Foto: Elmond Jiyane, GCIS Ramaphosa het gesê die groep sal na groot finansiële brandpunte reis in Asië, die Midde-Ooste, Europa en die VSA om met potensiële beleggers te vergader. Hulle sal ook met beleggers byeenkom in ander dele van Afrika, van Nairobi tot Lagos, van Dakar tot Kaïro. “Dít [die afvaardiging] is mense met waardevolle ervaring in die sakewêreld en finanssektor en met uitgebreide netwerke oor groot markte. Dít is deel van ŉ groot dryfkrag deur die regering om ekonomiese integrasie in die Suidelike Afrika-streek en oor die kontinent te bevorder,” het Rampahosa vroeër gesê. Die veldtog sal in Augustus of September vanjaar amptelik afgesluit word by ŉ beleggerskonferensie wat gehou sal word om die beleggingsklimaat tussen Statebondlande te bespreek. Direkte buitelandse belegging in Suid-Afrika het afgeneem van R75 miljard in 2008 tot net R17,6 miljard in die afgelope jaar. Ramaphosa het Dinsdag gesê Suid-Afrika het verhoudings met ŉ hele aantal Statebondlande en hoe meer daar met hierdie lande gesprek gevoer word, hoe meer word die waarde van hierdie verhoudings duidelik. “Daar is ekonomiese verbintenisse tussen ons as Suid-Afrika en baie van hierdie lande. Daar is politieke verbintenisse, maar daar is ook kulturele bande,” het hy gesê. “Dit is iets wat ons nooit uit die oog moet verloor nie. Daar is sosiale verbintenisse ook, en die Statebond neem soms baie progressiewe beleidsposisies aan – en dít in ŉ wêreld wat ŉ baie, baie vreemde plek geword het om in te woon.” Ramaphosa het beklemtoon Suid-Afrika het “ŉ wonderlike storie om te vertel” en wat beleggings betref, het die land ŉ hele aantal pilare waarop die veldtog steun. Volgens die president sluit die pilare in Suid-Afrika se vooruitstrewende demokrasie, die land se sterk politieke stabiliteit, die land se Grondwet en regstelsel en ŉ onafhanklike media. “Ons het ŉ goed funksionerede finansiële sektor in ons land en ons vervaardigingsektor is onder die beste op die Afrika-kontinent. Bloot dít op sigself is goed genoeg en rede genoeg om beleggings na Suid-Afrika te lok,” het hy gesê. “Ons het ŉ basis-infrastruktuur wat van die beste in die ontwikkelende wêreld is. Dit gee ons ŉ mededingende voordeel. Ons onderwysuitkomste raak al beter – so, ons het al meer geskoolde mense wat die mark betree.” Ramaphosa het gesê die veldtog om beleggers na Suid-Afrika te trek is gegrond op ŉ “baie sterk fondament en nie op warm lug nie”.